hegyi beszéd XXVI.
Mihez kezdj, ha szorongat az aggodalmaskodás? 
Máté 6:25–34
Lekció: Zsolt 127:1–5

[bookmark: _GoBack]Az aggodalmaskodás bénító hálója át és átszövi a hétköznapjainkat. Ki tudok-e jönni a nyugdíjból a hó végéig? Meghosszabbítják-e szerződésemet a próbaidő lejárta után? Egészséges lesz-e a gyerekem? Sikerül-e átmennem azon a nehéz vizsgán? Milyenek lesznek a kontrolleredményeim? Megmarad-e ez a jó albérletem? Nem maradok-e egyedül örökre? Kérdések, amelyek nem hagynak nyugodni. Kérdések, amelyek aggodalommal töltenek el. 
Erről az igerészről a géppuskaropogás jut eszembe. Jézus úgy veszi célba szavaival az aggodalmaskodást, mint a katona egy jól megválasztott sorozattal a közeledő ellenséget. Egyik érvét a másik után fűzi, hogy megsemmisítsen minden, bennünk felmerülő érvet az aggodalmaskodásra. 
Ám a legmeglepőbb számomra mégis az, ami megoldást Jézus kínál. „Azért azt mondom nektek: Ne aggodalmaskodjatok…!” „És miért aggodalmaskodtok…?” „Ne aggodalmaskodjatok tehát…!” – ismétli újra és újra ebben a rövid szakaszban. Mi az ellenszer? „Hanem keressétek először Isten országát és az ő igazságát!” Olyan olcsó, üres felszólításnak tűnik ez, nem? „Persze, mi sem könnyebb, mint azt mondani, hogy foglalkozzam Istennel – de közben mi lesz a számlákkal, munkámmal, családommal? És Jézus valóban nem a mi kérdéseinkre válaszol. Hanem azt csinálja, amit Nikodémussal vagy a samáriai asszonnyal: átlép a kérdéseinken, és megmutatja az igazi problémánkat. Mert nem az eledel, a ruházat vagy a befizetendő csekkek a mi problémáink. Hanem az, hogy nem vagyunk eléggé Isten közelében. Hogy nem keressük őt. Hogy nem hatalmas, nem fontos, nem csodálatos a szemeinkben. Éppen ezért elkezdünk helyette világi, teremtett dolgokkal foglalkozni. A tudat pedig, hogy ezeket elveszíthetjük, megbénít minket. És gyötrődünk, félünk és aggodalmaskodunk. Jézus ebből a fogságból mutat nekünk kiutat. 
Az aggodalmaskodás gyakorlatban megnyilvánuló bálványimádás 
Először a figyelmeteket a részünk legelső szavára szeretném fordítani: „Azért azt mondom nektek”. Vagyis az aggodalmaskodásról szóló rész nem önmagában áll. Hanem következménye mindannak, ami megelőzi:
„Senki sem szolgálhat két úrnak. Mert vagy az egyiket gyűlöli, és a másikat szereti, vagy az egyikhez ragaszkodik, és a másikat megveti. Nem szolgálhattok Istennek és a mammonnak.” (6:24)
Nem szolgálhattok Istennek és a mammonnak, azért azt mondom nektek… Értjük a kapcsolatot? Az aggodalmaskodás nem a hétköznapi problémáinkból indul ki, hanem a szívünkből ered. Annak a következménye, hogy a szívemben nem Isten van az első helyen. Az egyik írásmagyarázó azt mondja, hogy mivel nagyon nehezen ismerjük fel, hogy a világi dolgok rabjaivá válunk, ezért Jézus az aggodalmaskodást hozza fel tesztként a szívünk vizsgálatára.[footnoteRef:1]  [1:  John Nolland, The Gospel of Matthew: A Commentary on the Greek Text, New International Greek Testament Commentary (Grand Rapids, MI; Carlisle: W.B. Eerdmans; Paternoster Press, 2005), 307.] 

Mert mi tulajdonképpen az aggodalmaskodás? Egy reakció az életem nehézségeire. Amikor félek, hogy nem fogok megkapni valami evilági dolgot, amit én szükségesnek ítélek. Nyugtalan vagyok, hogy kárt szenvedek, és boldogtalan leszek. Ez a szorongás pedig összeegyeztethetetlen azzal, hogy a világteremtő Istent nevezzük Atyánknak. 
Jézus tehát azt kérdezi tőlünk: tudni akarod, hogy a mindennapokban, a gyakorlatban mennyire Isten uralja a szívedet? Nézd az életed: szoktál-e aggódni? Félsz-e attól, hogy Isten nem ad meg neked majd dolgokat? Ezek a szorongásaid ablakot nyitnak a szívedre, és láthatod, hol van a te kincsed igazán. Az aggodalmaskodás valójában gyakorlatban megnyilvánuló bálványimádás.
Miért ne aggodalmaskodjunk?
Miért nem fér össze az aggodalmaskodás Jézus követésével? Három érvet mond Jézus erre.

Először, ne aggodalmaskodjunk, mert „bizony több az élet az eledelnél és a test az öltözetnél.” (6:25) Ideje helyén látnunk a dolgokat. Az életünk több és értékesebb a világi problémánknál. Abraham Maslow egy 20. századi pszichológus volt, aki az emberi tettek mögötti indítékokat vizsgálata. Legismertebb elmélete az ún. Maslow-piramis. Maslow piramisszerűen rangsorolta az emberi szükségleteket. A piramis legalján helyezkedtek el az alapvető létszükségletek (étel, ital, megfelelő hőmérséklet, levegő stb.). Ezután következtek a biztonságot érintő szükségleteink. Majd a valahová tartozás, az elismerés és az önmegvalósítás motiváció. Maslow azt mondta, hogy az embert mindig az alsóbbrendű szükségletei mozgatják, és amíg azok nincsenek kielégítve, nem törődik igazán a fentiekkel. Az éhség nagyobb hajtóerő, mint a biztonság. Ameddig az alapvető fizikai szükségeim nincsenek meg, nem fognak más dolgok érdekelni.
Jézus ezt a piramist fordítja a tetejére. Azt mondja, hogy nem, még az olyan legalapvetőbb szükségeinknél, mint az étel vagy öltözet, is van fontosabb. Nem szabad elhinnünk azt a mantrát, amit a világ harsog körülöttünk, hogy csupán a legfejlettebb állatok vagyunk, legfeljebb 70-80 évnyi létre rendelve. Nem igaz, hogy a legnagyobb boldogság ebben az életben a teli has, a vaskos pénztárca és a szerelmes társ. Mert van egy Isten, aki sokkal nagyobb mindezeknél. Aki arra teremtett minket, hogy vele éljünk, és az ő végtelen nagyságát élvezzük. Ha Isten ilyen boldogságra hív, miért ragadnál le a földi dolgoknál? 
Másodszor, ne aggódj, mert van egy mennyei Atyád, aki gondoskodik rólad. Jézus ezekben a versekben megindító képet fest Isten szerető figyelméről. Azt mondja, hogy különbek vagyunk Isten más teremtményeinél (6:26). A mi Atyánk teremtett minden élőlényt ezen a világon, de csak minket alkotott az ő képmására. Mindenkit, aki Jézusban az ő gyermeke, éppen ezért szereti, és különleges gondoskodásával veszi körül. Ha Isten az ő gondviselésével ellátja az állatokat és növényeket, mennyivel inkább minket, az ő gyermekeit? 
Majd később azt mondja, hogy Isten tudja a mi szükségünket. Nemcsak helyünk van mindig az ő szívében, nemcsak drágának tart minket, hanem pontosan tudja, mivel siethet a szükségünkre. Ő a mindentudó Isten, aki belelát életünkbe és szívünkbe. Ő a teljes bölcsességű Isten, aki pontosan fel tudja mérni, hogy mire van szükségünk az adott élethelyzetben. És ő a végtelen hatalmú Isten, aki meg is tudja adni, ami igazán hiányzik nekünk. Mindezeket összetéve azt látjuk, hogy Isten nem csupán jószándékú, hanem mindenható is. Nemcsak akar, hanem tud is segíteni. Ő a mi mennyei Atyánk. 
John Newton ezt írta:
„[A keresztyén érettség egyik jele, amit a hívőnek keresnie kell,] az Isten akaratába való beleegyezés. Meg kell lennünk győződve az ő bölcsességéről, szentségéről, szuverén hatalmáról és jóságáról. […] Mindaddig, amíg erre törekszünk, védve vagyunk a csalódásoktól. A mi korlátozott ismeretünket, rövidlátó céljainkat és vágyainkat Isten sokszor felülírja majd. Ám mindezt csupán azért, hogy fő és lényeges vágyunk beteljesüljön, ti. hogy az Úr akarata legyen meg. […] Milyen boldogok azok, akik mindent alá tudnak neki rendelni, akik minden eseményben az ő kezét képesek meglátni, és akik készek hinni, hogy Isten jobbat választ annál, mint amit ők maguktól tudnának!”[footnoteRef:2] [2:  John Newton, Letters of John Newton (Carlisle, PA: The Banner of Truth Trust, 1960), 137. Idézi Jerry Bridges: Respectable Sins, 66.] 

Ha ez így van, szeretett gyülekezet, miért is aggódunk? Miért adunk teret a hitetlenségnek? Elfelejtettük volna a mennyei Atyánk erejét? Elbizonytalanodtunk volna az ő szeretetében? Mindez – azt mondja Jézus – a pogányok jellemzője (6:32). Ők nem ismerik azt az Istent, aki elküldte az ő Fiát, hogy emberré legyen, és minket megváltson. De mi nem vagyunk pogányok. Mi tudjuk, hogy Isten nem kímélte, hanem halálra adta az ő Egyetlenét, hogy minket a kárhozatból kimentsen. Mennyei édesapánkká lett, bár mi vétkeztünk és lázadtunk ellene – nem elég meggyőző erő ez a kételkedés ellenében? Nézz a keresztre, ahol szertefoszolhatnak kétségeid. Ahol erőt kap hited, hogy harcolj a hitetlenségeddel.
Harmadszor, ne aggódj már csak azért sem, mert az értelmetlen és hatástalan. „Kicsoda pedig az közületek, aki aggodalmaskodásával meghosszabbíthatja életét egy arasszal?” A szorongás még egyetlen problémát sem oldott meg. Hasonló a kártékony fagyöngyhöz, ami elszívja az életet és a nedvet maga körül. Az aggodalmaskodással lefoglalod gondolataidat, elpazarolod idődet, elrontod kedvedet, súlyosbítod reménytelenségedet. De nem mész előre egy tapodtat se. Miért folytatnád hát az aggodalmaskodást?
Hogyan ne aggodalmaskodjunk?
De akkor mit tegyünk? – kérdezhetjük. És Jézus válaszol.

Először, keresd Isten országát és igazságát! Ha az aggodalmaskodással nem érek el semmit, ha a mennyei Atyám gondoskodik rólam, ha nemcsak a testi dolgokról szól az életem, akkor ebből következik, hogy ideje mással, fontosabbal törődni. Ideje olyan dolgok felé terelni a gondolataidat, amelyek nem mulandók, mint az étel, ital vagy hétköznapi problémáink. Azzal kell törődnünk, ami valós boldogságot ad.
Jézus azt mondja, hogy ezt Isten országában és igazságában találhatjuk meg. Isten országa az, ahol Isten uralma érvényesül. Amit a Mi Atyánk is elénk tár: ahol Isten nevét dicsőítik, az ő akaratát cselekszik és az ő eljövetelét várják. Isten országában azokkal vagyunk együtt, akik Istent keresik. Mert Isten országában Istennel találkozhatunk. 
Isten igazsága pedig mind az a tökéletesség, ami Istent jellemzi. Ez jelenti azt, hogy Isten nem bűnösként tekint ránk, hanem igazként. És jelenti azt a gyakorlatban megnyilvánuló jellemet, ami egyre hasonlóbb Jézus Krisztushoz. Jézus tehát azt mondja, hogy arra vágyjunk, hogy Istennel találkozzunk, és egyre inkább hasonlók legyünk az ő tökéletes jelleméhez.
C. S. Lewis mondta, hogy a problémánk nem az, hogy a vágyaink túl nagyon, hanem épp ellenkezőleg, túl kicsik. Olyanok vagyunk, mint kisgyerekek, akik nem akarnak eljönni a homokozóból, mert nem értik, hogy mit jelent, hogy a szüleik a tengerpartra akarják őket vinni. ÉS sírnak, kiabálnak, hisztiznek, hogy ők a homokozójukat akarják!
Ugyanezt teszed te is, amikor azt gondolod, hogy a boldogságod ahhoz a lakáshoz, álláshoz, pénzhez, férfihez vagy nőhöz van kötve. Félsz, hogy mi lesz, ha nem kapod meg. Aggódsz, hogy Isten talán elveszi. Mint a sárpogácsák után síró gyerek. Mert nem értjük, hogy mit jelent az élő Istennel való közösség.
Isten egy élő közösségre hív magával. A végtelen Isten azt ajánlja, hogy örökre magához köti a te véges életedet. Mintha a repülő azt mondaná a csigának, hogy ezután repüljön vele. Azt értjük, hogy ez miért jó a csigának, de azt kevésbé, hogy mi ebben a haszon a repülőnek. Isten mégis elküldte Jézus Krisztust értünk, hogy ő legyen a mi közbenjárónk. Így a mi bűnös életünket beborította az Úr Jézus tökéletessége. Jézus által részesültünk az isteni áldások teljességéből: átformálta gondolkodásunkat, megújította akaratunkat, szebbé teszi jellemünket. Minket, elveszett bűnösöket az Úr Jézus felemelt, és az isteni család tagjaivá tett. Megkapjuk a Szentlelket, aki tanít minket, és a szívünkbe önti Isten szeretetét (Róma 5:5). És Jézus megajándékozott minket a boldog örökkévalósággal, hogy az eljövendő világon nem lesz részünk semmi rosszban, semmi sírásban, hanem örök boldogságban az ő oldalán. 
Ez a látkép annyira csodálatos, hogy ez hajtotta Pál apostolt is végig az életében:
„Sőt most is kárnak ítélek mindent Krisztus Jézus, az én Uram ismeretének gazdagsága miatt, akiért kárba veszni hagytam és szemétnek ítélek mindent, hogy Krisztust megnyerjem, és benne olyannak bizonyuljak, mint akinek nincs saját igazságom a törvényből, hanem a Krisztusban való hit által van igazságom, Istentől való igazságom a hit alapján, hogy megismerjem őt és feltámadásának erejét és az ő szenvedéseiben való részesedést, hasonlóvá lévén az ő halálához,” (Fil 3:8–10)
Pál a Jézussal való kapcsolatért kész volt feladni társadalmi pozícióját és megbecsülését. Kész volt vállalni az éhezés, megkövezést és szenvedést. Mégis soha, egyetlen pillanatra sem mondta volna azt, hogy megbántam!
Ezt kínálja Isten nekünk. Neked is, aki még nem vagy Isten országán belül. Aki még nem ismered személyesen Jézust, mint a te megváltódat, barátodat és királyodat. Aki még nem tudod biztos szívvel elmondani, hogy Isten örökbefogadott gyermeke vagy. Jézus hív téged, hogy jöjj hozzá, kérd tőle ezt az új életet, és kövesd őt!
De Jézusnak ez a felszólítása nekünk is szól, akik már ismerjük őt. Pál a fenti versekben nemcsak a megtéréséről beszélt. Hanem azt mondja, hogy a Jézussal való élő kapcsolat, a benne való hit, az Isten országának és igazságának a keresése az ő egész életét mozgató hajtóerő. Ez, ami éltette. Ez, ami képes volt maga mögé utasítani az aggodalom szorongató érzését.
Keresd tehát Isten országát! Keresd először is az Istennel való napi kapcsolatban. Keresd a folyamatod imádságban, ha problémával vagy nehéz hírrel szembesülsz! És keresd abban, hogy életedet egyre inkább Isten akaratának rendeled alá. Ahogyan dolgozol vagy szórakozol, amit a feleségedtől vagy gyerekeidtől vársz, ahogy a gyülekezetben vagy a szomszédjaid között élsz – ne az határozza meg, hogy te mit szeretnél, hanem Isten mit kíván tőled. Tedd az ő szavát, parancsát az első helyre!

Másodszor, Jézus ad még egy gyakorlati tanácsot: elég minden napnak a maga baja. Vagyis az istenkeresésen túl Jézus felszólít arra is, hogy végezd bátran a teendőidet. Az, hogy bízunk abban, hogy Isten minden szükséges dolgot megad nekünk, nem jelenti, hogy tátott szájjal várjuk a sült galambot. Hanem végezzük a feladatunkat: a munkahelyen és a családban. Igazán az Istenben megnyugvó hit képes felszabadítani erre a hatékony munkálkodásra. Az aggodalmaskodás leköt és megbénít. Ám az Istenben való hit leveszi ezt a terhet a vállunkról. Mi Istenre bíztuk a rúlunk való gondoskodást, ő majd megoldja. Mi pedig végezzük, amire Isten elhívott minket: egyik feladatot a másik után végezzük a mai napon.

Szeretett gyülekezet, olyan jó volna azzal zárni, hogy akkor többé ne aggódjunk. Ám tudom, hogy fogunk. Ám amikor az aggodalmaskodás majd szorongatni fog, kívánom, hogy emlékezzünk Jézus szavaira. Sokkal nagyobb dolgok vannak az életünkben annál, mint amiért aggódunk. És ha ezzel az Istennel járunk, ő megígérte, hogy kirendeli nekünk mindenből a szükségeset. Hát nem jó dolog keresztyénnek lenni? Ámen.

